FI Euroopan unionin virallinen lehti C 340/28

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 340/16

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”NANOŠKI SIR”

EY-N:o: SI-PDO-005-0421-29.10.2004

SAN ( X ) SMM ( )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministrstvo za kmetijstvo, gozdarstvo in prehrano Osoite: Dunajska cesta 22 SI-1000 Ljubljana SLOVENIJA P. +386 14789000 F. +386 14789055 Sähköposti: varnahrana.mkgp@gov.si

2. Ryhmittymä:

Nimi: Gospodarsko interesno združenje Nanoški sir Osoite: Goriška cesta 13 SI-5271 Vipava SLOVENIJA P. +386 53671280 F. +386 53671314 Sähköposti alenka.stopar@vipava1894.si Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.3 – Juustot

4. Eritelmä:

(Yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Nanoški sir”

4.2 Kuvaus:

Nanoški sir on lehmänmaidosta valmistettu kiinteä juusto.

Nanoški sir -juuston halkaisija on 32–34 cm ja korkeus 7–12 cm. Tahko on muodoltaan lievästi pyöristynyt. Poikkileikkauspinta on väriltään voimakkaan keltainen, ja juustomassa on elastisen joustavaa, pehmeää ja kiinteää. Juustomassassa voi olla siellä täällä eri kokoisia epäsäännöllisen muotoisia koloja.

Paino vähintään 60 kypsytyspäivän jälkeen on 8–11 kg.

Nanoški sir -juuston kuori on keltainen, tiilenpunaiseen tai ruskehtavaan vivahtava; perinteisestä kypsytysmenetelmästä johtuen siinä voi olla paikoitellen jälkiä homeesta. Kuori on sileä, kuiva ja vailla vioittumia tai halkeamia.

Tuote saatetaan kulutukseen vähintään 60 päivää kestäneen kypsytyksen jälkeen; sen kuiva-ainepitoisuus on vähintään 60 % ja kuiva-aineen rasvapitoisuus vähintään 45 %.

Juuston tuoksu on puhdas, hienostunut ja Nanoški sir -juustolle ominainen; maku on hieman pistävä ja miellyttävän suolainen. Juuston vanhetessa sen tuoksu muuttuu voimakkaammaksi ja maku pistävämmäksi.

4.3 Maantieteellinen alue:

Nanoški sir -juuston valmistukseen käytettävä maito on peräisin maantieteelliseltä alueelta, jota rajaavat Slovenian ja Italian välinen raja Sežanan ja Nova Gorican kaupunkien välillä, Sočejoki Most na Sočin kaupunkiin asti, Idrijcajoki Most na Sočin ja Idrijan kaupunkien välillä, Idrija–Godovič–Kalce–Planina–Postojna -tie sekä Postojna–Pivka–Divača–Sežana -tie.

Rajattu maantieteellinen alue, jolla maito jalostetaan Nanoški sir -juustoksi, sijaitsee raaka-aineena käytetyn maidon tuotantoalueen sisällä. Se sijaitsee Vipavan viinialueen yläosassa ja käsittää erityisesti Močilnikin laakson alueen Lozicista Vipavaan ja Vipavajoen laakson alueen Vipavasta Ajdovščinaan. Nanoški sir -juusto tuotetaan laitoksissa, jotka sijaitsevat alle 500 metrin korkeudessa merenpinnasta.

Kaikki edellä mainitut alueet sijaitsevat yksilöidyllä maantieteellisellä alueella.

4.4 Alkuperätodisteet:

Sen varmistamiseksi, että Nanoški sir on peräisin yksilöidyltä maantieteelliseltä alueelta, toteutetaan jäljempänä mainittu seuranta:

— Maidon tuotanto: Maito on tuotettava yksilöidyllä maantieteellisellä alueella sijaitsevilla tiloilla. Viljelijät pitävät eläinrekisteriä, johon merkitään karjan asianmukainen rotukoostumus sekä rehuhankintoja koskevat tiedot.

— Maidon keruu: Nanoški sir -juuston tuotantoon tarkoitetun maidon keräilyreittien on oltava erillään muista keräilyreiteistä. Maidon keruun yhteydessä pidetään kirjaa yksittäisiltä tiloilta kerätyistä maitomääristä sekä kerätyn maidon kokonaismäärästä.

— Meijereissä päivittäin käsiteltyjen maitomäärien kirjaaminen: Maidon lämpökäsittely tapahtuu alhaisessa lämpötilassa (63–69 °C); tämä varmistetaan rekisteröimällä lämpötilat maidon lämpökäsittelyn ja juustouttamisen aikana.

— Maidon käsittely ja juuston valmistus eritelmän vaatimusten mukaisesti: Varmistetaan rekisteröimällä maidon käsittelyyn ja juuston valmistukseen liittyvät toimenpiteet. Kullekin erälle annetaan tunnistenumero, johon merkitään myös tuotantopäivä ja -kuukausi.

— Juuston kypsytys: Kunkin juustoerän osalta rekisteröidään juuston määrä ja kypsytyksen alkamispäivä. Kypsytystilan lämpötilaa ja kosteutta valvotaan. Kunkin erän kypsytyksen on kestettävä vähintään 60 päivää. Juuston kypsytyksestä pidetään kirjaa sen varmistamiseksi, että eritelmän vaatimuksia noudatetaan.

4.5 Tuotantomenetelmä:

Vähintään 80 % Nanoški sir -juuston valmistukseen käytetystä maidosta on peräisin ruskeaan alppirotuun kuuluvista lehmistä. Lehmiä ruokitaan pääasiassa maantieteelliseltä alueelta peräisin olevalla karkearehulla (laidunnurmi, heinä, säilörehu tai vilja), ja rehuannoksen kuiva-ainepitoisuuden on oltava 75 %.

Sen varmistamiseksi, että Nanoški sir -juuston valmistukseen tarkoitettu maito kerätään ja varastoidaan erillään, toteutetaan toimenpiteitä. Aika ensimmäisestä lypsystä maidon lämpökäsittelyyn saa olla enintään 72 tuntia. Maito lämmitetään alhaisessa lämpötilassa ja varastoidaan viileässä. Maito lämmitetään juustokattilassa juoksettumislämpötilaan. Maitoon kaadetaan juoksutetta, ja sitä sekoitetaan viisi minuuttia ja odotetaan, että maito juoksettuu. Juustouma leikataan pieniksi kuutioiksi ja pannaan muotteihin, joiden halkaisija on 35 cm ja korkeus 15 cm. Tuoreen juuston päälle laitetaan paino. Käyminen tapahtuu puristamisen aikana. Käymisen ja puristamisen päätyttyä kunkin juustotahkon yhdelle puolelle merkitään erän numero (päivä ja kuukausi).

Nanoški sir -juusto suolataan merisuolavedessä kolme päivää 12–18 °C lämpötilassa. Juustotahkoja käännellään päivittäin tasaisen suolaisuuden varmistamiseksi. Kolme päivää kestäneen suolauksen jälkeen tahkot otetaan pois suolavedestä ja asetetaan hyllyille valumaan. Kun juustojen pinta on riittävän kuiva, ne viedään kypsytystilaan. Nanoški sir -juustoja kypsytetään vähintään 60 päivää tai siihen asti, kun niiden kuiva-ainepitoisuus on vähintään 60 % ja kuiva-aineen rasvapitoisuus vähintään 45 %. Ensimmäisten 14 kypsytyspäivän aikana Nanoški sir -juustoja pyyhitään ja käännellään kolmen päivän ajan, minkä jälkeen ne käännetään vähintään kerran viikossa ja pyyhitään tarvittaessa. Ennen Nanoški sir -juustojen poistamista varastosta ne pestään homeen poistamiseksi kuoresta. Vähintään 60 päivää kypsytettyjen Nanoški sir -juustotahkojen ulkonäkö tarkastetaan, ja vaatimusten mukaiset juustot valikoidaan myyntiin. Valikoiduille juustoerille tehdään aistinvarainen ja kemiallinen tarkastus.

Eritelmän vaatimukset täyttävien juustojen toiselle vaakasuoralle pinnalle leimataan narsissia esittävä tunnus ja teksti ”Nanoški sir” siten, että kun tahko leikataan paloiksi, kuhunkin palaan jää osa narsissitunnusta. Kaikki esipakatut Nanoški sir -juustot on myös varustettava sarjanumerolla.

4.6 Yhteys maantieteelliseen alkuperään:

Vipavan laakson alueella vallitsee ilmasto, joka on sekoitus esialppien mannerilmastoa ja Välimeren ilmastoa. Laaksossa esiintyy usein kuivuutta, koska tuuli kuivattaa nopeasti kostean maan. Alueella tuntuu usein Nanosista voimakkaasti puhaltavan bora-pohjoistuulen vaikutus. Kesät ovat kuumia. Luonnonolosuhteet ja ankara ilmasto ovat myös vaikuttaneet siihen, että alueella kasvatetaan ruskeaan alppirotuun kuuluvaa nautakarjaa, joka on voimakasrakenteista ja vastustuskykyistä. Ruskeaan alppirotuun kuuluva karja voi hyödyntää runsaasti karkeaa perusrehua, ja sen maidon proteiini- ja rasvapitoisuus on korkea, mikä vaikuttaa Nanoški sir -juuston valmistusominaisuuksiin, väriin, makuun ja aromiin.

Juuston kypsytys tapahtuu Vipavan laakson viinialueen yläosissa enintään 500 metrin korkeudessa merenpinnasta (myös viiniköynnös kasvaa hyvin kyseiselle korkeudelle asti). Vipavan laakson viinialueen yläosien kotoperäiset mikrobikasvustot vaikuttavat huomattavasti Nanoški sir -juuston kypsymiseen, tuotteelle ominaiseen aromiin ja voimakkaaseen makuun. Ilman sisältämien kotoperäisten mikrobikasvustojen koostumus johtuu ilmastosta, meren läheisyydestä ja viininviljelystä.

Juustoa on tuotettu Nanosin ylängöllä jo 1500-luvulta lähtien. Kyseiseltä ajalta peräisin olevassa Vipavan kartanon maarekisterissä on mainintoja vuoristolaidunten vuokraamisesta ja tietoja, joiden mukaan laidunten käyttäjät maksoivat omistajille korvausta myös juustona. Tämä on osoitus siitä, että laiduntamista ja juustonvalmistusta harjoitettiin Nanosin ylänköalueella jo 1500-luvulla. Vuodesta 1986 Nanoški sir -juustoa ryhdyttiin valmistamaan lehmänmaidosta alueen perinteisten juustonvalmistusmenetelmien mukaisesti. On selvää, että jo kauan sitten maitoon sekoitettiin juoksutetta alhaisessa lämpötilassa, jotta maidon luonnolliset maitohappobakteerikasvustot säilyvät mahdollisimman hyvin. Juuston valmistus tapahtui niinikään avoimissa astioissa, jolloin ennen muuta hiivoista muodostuvat kotoperäiset mikrobikasvustot pääsivät juustomassaan.

4.7 Valvontaelin:

Nimi: Bureau Veritas d.o.o. Osoite: Linhartova cesta 49a SI-1000 Ljubljana SLOVENIJA P. +386 14757600 F. +386 14757601 Sähköposti: info@si.bureauveritas.com

4.8 Merkinnät:

Juustot, jotka täyttävät eritelmän vaatimukset, merkitään nimellä ”Nanoški sir”, narsissitunnuksella, yhteisön tunnuksella ja kansallisella laatutunnuksella.

(1) EUVL L 93, 31.3.2006, s. 12.